CELEX: 32015D2291
Language: ro
Date: 2015-12-07 00:00:00
Title: Decizia de punere în aplicare (UE) 2015/2291 a Comisiei din 7 decembrie 2015 de modificare a Deciziei de punere în aplicare 2013/722/UE în ceea ce privește valoarea maximă a contribuției financiare a Uniunii pentru programele de eradicare a rabiei în Letonia în anul 2014 [notificată cu numărul C(2015) 8607] (Text cu relevanță pentru SEE)

9.12.2015   
            
            
               RO
            
            
               Jurnalul Oficial al Uniunii Europene
            
            
               L 323/27
            
         DECIZIA DE PUNERE ÎN APLICARE (UE) 2015/2291 A COMISIEI
   din 7 decembrie 2015
   de modificare a Deciziei de punere în aplicare 2013/722/UE în ceea ce privește valoarea maximă a contribuției financiare a Uniunii pentru programele de eradicare a rabiei în Letonia în anul 2014
   
      
         [notificată cu numărul C(2015) 8607]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 27 alineatul (5),
   având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (2), în special articolul 13 alineatele (3) și (5) și articolul 45 alineatul (1),
   întrucât:
   
               (1)
            
            
               Articolul 11 alineatul (3) din Decizia de punere în aplicare 2013/722/UE a Comisiei (3) aprobă programul multianual de eradicare a rabiei transmis de Letonia pentru perioada cuprinsă între 1 ianuarie 2014 și 31 decembrie 2016.
            
         
               (2)
            
            
               În conformitate cu articolul 11 alineatul (6) litera (c) punctul (vi) din Decizia de punere în aplicare 2013/722/UE, valoarea maximă a contribuției financiare a Uniunii pentru programul de eradicare a rabiei prezentat de Letonia în anul 2014 a fost stabilită inițial la 1 225 000 EUR. În conformitate cu articolul 11 alineatul (7) litera (c) punctul (ii) din decizia menționată, valoarea maximă a contribuției pentru partea din program care urmează să fie pusă în aplicare în zona tampon din Belarus a fost stabilită la 475 000 EUR.
            
         
               (3)
            
            
               În urma unei evaluări efectuate de Comisie cu privire la rapoartele tehnice și financiare intermediare transmise de statele membre în conformitate cu articolul 27 alineatul (7) din Decizia 2009/470/CE în ceea ce privește cheltuielile suportate pentru finanțarea programelor de eradicare în anul 2014, Decizia de punere în aplicare 2014/925/UE a Comisiei (4) modifică valorile maxime pentru aceste programe.
            
         
               (4)
            
            
               Articolul 5 alineatul (17) din Decizia de punere în aplicare 2014/925/UE a modificat articolul 11 alineatul (6) litera (c) punctul (vi) din Decizia de punere în aplicare 2013/722/UE și a stabilit valoarea maximă a contribuției financiare a Uniunii pentru programul de eradicare a rabiei prezentat de Letonia în anul 2014 la 400 000 EUR. Articolul 5 alineatul (18) din Decizia de punere în aplicare 2014/925/UE a modificat articolul 11 alineatul (7) litera (c) punctul (ii) din Decizia de punere în aplicare 2013/722/UE și a stabilit valoarea maximă a contribuției financiare a Uniunii pentru partea din program care urmează să fie pusă în aplicare în zona tampon din Belarus a fost stabilită la 400 000 EUR.
            
         
               (5)
            
            
               A existat o eroare în noua valoare maximă a contribuției financiare a Uniunii pentru programele de eradicare a rabiei prezentate de Letonia în anul 2014. În special, în conformitate cu articolul 11 alineatul (6) litera (c) punctul (vi) și articolul 11 alineatul (7) litera (c) punctul (ii) din Decizia de punere în aplicare 2013/722/UE, astfel cum a fost modificată, în cazul în care partea programului care urmează să fie pusă în aplicare în zona tampon din Belarus se aplică în mod corespunzător și suma de 400 000 EUR se utilizată, nicio contribuție financiară din partea Uniunii nu va fi disponibilă pentru partea din program care urmează să fie pusă în aplicare în Letonia. Acest lucru nu este în concordanță cu strategia globală pentru eradicarea rabiei în Uniunea Europeană, deoarece se bazează pe eliminarea bolii din statele membre și pe crearea unor zone tampon de-a lungul frontierelor externe ale Uniunii, pentru a preveni reintroducerea.
            
         
               (6)
            
            
               Prin urmare, Decizia de punere în aplicare 2013/722/UE ar trebui să fie modificată în consecință, ținând seama în mod corespunzător de raportul tehnic și financiar intermediar transmis de Letonia în ceea ce privește punerea în aplicare a programului de eradicare a rabiei în anul 2014.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   La articolul 11 alineatul (6) litera (c) din Decizia de punere în aplicare 2013/722/UE, punctul (vi) se înlocuiește cu următorul text:
   
      
                  „(vi)
               
               
                  800 000 EUR pentru Letonia”.
               
            
   Articolul 2
   Prezenta decizie se adresează statelor membre.
   
      Adoptată la Bruxelles, 7 decembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 189, 27.6.2014, p. 1.
   
      (3)  Decizia de punere în aplicare 2013/722/UE a Comisiei din 29 noiembrie 2013 de aprobare a programelor anuale și multianuale de eradicare, combatere și monitorizare a anumitor boli ale animalelor și zoonoze, prezentate de statele membre pentru 2014 și următorii ani, precum și a contribuției financiare a Uniunii la aceste programe (JO L 328, 7.12.2013, p. 101).
   
      (4)  Decizia de punere în aplicare 2014/925/UE a Comisiei din 16 decembrie 2014 de aprobare a anumitor programe modificate de eradicare, de combatere și de monitorizare a bolilor animalelor și a zoonozelor pentru anul 2014 și de modificare a Deciziei de punere în aplicare 2013/722/UE în ceea ce privește contribuția financiară a Uniunii la anumite programe aprobate prin decizia respectivă (JO L 363, 18.12.2014, p. 173).